《战城南》
明代·李濂

战城南，城南白骨高嶙峋。
胡风四边来，冥冥起黄尘。
但闻众鬼哭，不知何方人。
有母倚闾，有妻捣衣。
逢人问信，不见汝归。
年年寒食，家家悲啼。
有梦见汝面，无处寻汝尸。
战城南，哀复哀，乌鸦暮徘徊，啄肠向林飞。
颅箭无人取，惟有蚋蚁围。
嗟哉戍边人，到此莫思回。

作者简介：（1489—1566后）明河南祥符人，字川甫，一作川父，号嵩渚。正德九年进士。任沔阳知州、同知宁波府，升山西佥事。少负俊才，尝驰马夷门外，酾酒悲歌，慨然慕信陵君、侯生之为人。里居四十余年而卒。博学多闻，以古文名于时。曾作《理情赋》，李梦阳见而往访。濂初甚得意，久之，乃知梦阳持论偏颇。有《祥符乡贤传》、《汴京遗迹志》、《医史》、《观政集》、《嵩渚集》等。